Βέροια 1-02-2021



**ΕΛΛΗΝΙΚΗ ΔΗΜΟΚΡΑΤΙΑ**

**ΔΗΜΟΣ ΒΕΡΟΙΑΣ**

**ΔΙΕΥΘΥΝΣΗ ΠΡΟΓΡΑΜΜΑΤΙΣΜΟΥ ΟΡΓΑΝΩΣΗΣ & ΠΛΗΡΟΦΟΡΙΚΗΣ**

**ΤΜΗΜΑ ΠΡΟΓΡΑΜΜΑΤΙΣΜΟΥ ΑΝΑΠΤΥΞΗΣ & ΟΡΓΑΝΩΣΗΣ**

ΤΑΧ. ΔΙΕΥΘ. Μητροπόλεως 55

Πληροφορίες: Κακοδήμος Μάρκος

Τηλέφωνο : 23313-50583

E-mail : kakodimos@veria.gr

**ΟΙΚΟΝΟΜΙΚΗ ΕΠΙΤΡΟΠΗ**

**ΔΗΜΟΥ ΒΕΡΟΙΑΣ**

**ΠΡΟΣ:**

**ΕΙΣΗΓΗΤΙΚΟ ΣΗΜΕΙΩΜΑ**

**Θέμα: Τροποποίηση χρονοδιαγράμματος της Υπηρεσίας «ΣΧΕΔΙΟ ΒΙΩΣΙΜΗΣ ΑΣΤΙΚΗΣ ΚΙΝΗΤΙΚΟΤΗΤΑΣ (ΣΒΑΚ)»**

|  |
| --- |
|  |

Ο Δήμος Βέροιας είναι μεταξύ των 150 Δήμων της χώρας που χρηματοδοτείται από το Πράσινο Ταμείο, με την υπ’ αριθμ. 114.9/2016 απόφαση του Διοικητικού του Συμβουλίου, για την εκπόνηση **Σχεδίου Βιώσιμης Αστικής Κινητικότητας (ΣΒΑΚ)**. Η σχετική χρηματοδότηση έγινε αποδεκτή από το Δημοτικό Συμβούλιο με τις 3/2017 και 47/2018 αποφάσεις του. Σκοπός των ΣΒΑΚ είναι η προώθηση ισόρροπης ανάπτυξης και η καλύτερη ενοποίηση των διαφόρων τρόπων αστικής κινητικότητας, με έμφαση στον πολίτη και στην προώθηση αλλαγών στη συμπεριφορά μετακίνησης. Τα ΣΒΑΚ εξετάζουν συνολικά τον τρόπο λειτουργίας μιας αστικής περιοχής και προτείνουν την ενσωμάτωση των δράσεων για την αστική κινητικότητα σε μια ευρύτερη, βιώσιμη αστική και εδαφική στρατηγική. Καταρτίζονται λαμβάνοντας υπόψη διάφορα πεδία χάραξης πολιτικής και τομείς, όπως, οι μεταφορές, οι χρήσεις γης και η χωροταξία, το περιβάλλον, η οικονομική και κοινωνική ανάπτυξη, η οδική ασφάλεια, κλπ. Παρέχουν στην τοπική αυτοδιοίκηση συγκεκριμένες προτάσεις για τον τρόπο εφαρμογής.

Με άλλα λόγια, η ανάπτυξη του ΣΒΑΚ θα ενημερώσει την τοπική κοινότητα για τα οφέλη της βιώσιμης κινητικότητας, θα συντονίσει όλα τα εμπλεκόμενη μέρη, θα αποτιμήσει την υπάρχουσα κατάσταση και θα προτείνει δέσμη μέτρων και δράσεων για την υλοποίηση των στόχων.

Στο άρθρο 22 του Ν. 4599/2019 (ΦΕΚ 40/04.03.2019 τ. Α) «Σχέδιο Βιώσιμης Αστικής Κινητικότητας» υπάρχει λεπτομερής περιγραφή όλων των σταδίων εκπόνησης του ΣΒΑΚ, των υποχρεώσεων του Φορέα Εκπόνησης (Δήμος Βέροιας) των συμμετεχόντων φορέων στη διαβούλευση του ΣΒΑΚ, αλλά και της ομάδας εργασίας που θα το καταρτίσει, μέχρι το τελικό στάδιο της έγκρισής του.

Ήδη ο Δήμος Βέροιας διεξήγαγε συνοπτικό ανοικτό διαγωνισμό για την ανάδειξη αναδόχου για την ανωτέρω παροχή υπηρεσίας, ο οποίος διενεργήθηκε στις 23-5-2018, με ανάδοχο την εταιρία **«PROJECT4 Ι.Κ.Ε.»** με έδρα τη Θεσσαλονίκη. Η αντίστοιχη σύμβαση υπογράφηκε στις 12-06-2020 και εκτελείται, με χρονική διάρκεια 14 μηνών (από 12-06-2020 έως 12-08-2021).

Ακολούθως, σύμφωνα με την παρ. 7 του ανωτέρω άρθρου 22, συστάθηκε το δίκτυο Φορέων με δέκα επτά Φορείς της πόλης μας, που θα συμμετέχουν στη διαβούλευση του ΣΒΑΚ. Συστάθηκε ακόμη, κατά την παρ. 6 του άρθρου 22, με απόφαση του Δημάρχου Βέροιας η ομάδα εργασίας σαν «ομάδα διοίκησης και παρακολούθησης» του ΣΒΑΚ.

Στη συνέχεια με την 463/2020 απόφαση της Οικονομικής Επιτροπής του Δήμου Βέροιας συγκροτήθηκε η Επιτροπή Παρακολούθησης και Παραλαβής του άρθρου 221 παρ.1 του Ν.4412/2016. Η Επιτροπή θα εισηγείται για όλα τα θέματα παραλαβής του φυσικού αντικειμένου της σύμβασης, προβαίνοντας, σε μακροσκοπικούς, λειτουργικούς ή και επιχειρησιακούς ελέγχους του προς παραλαβή αντικειμένου της σύμβασης, εφόσον προβλέπεται από τη σύμβαση ή κρίνεται αναγκαίο, συντάσσει τα σχετικά πρωτόκολλα, παρακολουθεί και ελέγχει την προσήκουσα εκτέλεση όλων των όρων της σύμβασης και την εκπλήρωση των υποχρεώσεων του αναδόχου και εισηγείται τη λήψη των επιβεβλημένων μέτρων λόγω μη τήρησης των ως άνω όρων. Επίσης γνωμοδοτεί και επιλύει κάθε επιστημονικό ζήτημα που τυχόν προκύψει κατά τη διάρκεια της σύμβασης καθώς και για κάθε θέμα που ανακύψει από τη σύμβαση και ιδίως επί της παράτασης του συμβατικού χρόνου, κάθε άλλης τροποποίησης της σύμβασης και της έκπτωσης του αναδόχου.

Ήδη η επιτροπή συνήλθε σε συνεδρίαση προκειμένου να προβεί στην εξέταση του α.π. 23437/10-11-2020 αιτήματος του αναδόχου της σύμβασης για τροποποίηση του χρονοδιαγράμματος. Η Επιτροπή θα έχει διάρκεια καθ όλη τη διάρκεια της σύμβασης μέχρι την οριστική παραλαβή του φυσικού αντικειμένου της.

Σύμφωνα με τη σύμβαση οι χρόνοι παράδοσης των τεσσάρων Παραδοτέων της υπηρεσίας είναι οι εξής:

* Παράδοση 1ου ΠΑΡΑΔΟΤΕΟΥ στις 11-08-2020 - ήδη παραδόθηκε και παραλήφθηκε από την επιτροπή.
  + Παράδοση 2ου ΠΑΡΑΔΟΤΕΟΥ στις 11-12-2020
  + Παράδοση 3ου ΠΑΡΑΔΟΤΕΟΥ στις 11-04-2021
  + Παράδοση 4ου ΠΑΡΑΔΟΤΕΟΥ στις 11-08-2021 (Λήξη σύμβασης)

Με το υποβληθέν αίτημα ζητείται η τροποποίηση της δεύτερης ενδιάμεσης προθεσμίας (δηλαδή 2ου ΠΑΡΑΔΟΤΕΟΥ) αντί της συμβατικής 11-12-2020 σε νέα 11-04-2021, ήτοι επιμήκυνση κατά 4 μήνες. Οι λόγοι που επικαλείται ο ανάδοχος είναι άμεσα συνδεδεμένοι με την σημερινή κατάσταση υπολειτουργίας όλων των δραστηριοτήτων της πόλης λόγω του COVID19 (ανωτέρα βία).

Αναλυτικά, στο δεύτερο παραδοτέο περιλαμβάνονται όλες οι έρευνες και μετρήσεις σχετικές με κυκλοφοριακούς φόρτους, στάθμευση και αξιολόγηση βαδισιμότητας, ενώ η πόλη βρίσκεται σε κατάσταση αναστολής των κυρίων δραστηριοτήτων του πληθυσμού λόγω COVID19, (αναστολή σχολείων, επιχειρήσεων, υπηρεσιών κλπ). Με δεδομένη την κατάσταση αυτή, δεν μπορούν να εξαχθούν ασφαλή συμπεράσματα για κανέναν από τους δείκτες που αποτυπώνουν την κυκλοφορία της πόλης.

Το ζητούμενο είναι αυτές οι έρευνες, μετρήσεις και εκτιμήσεις να γίνουν σε «τυπικές» εργάσιμες ημέρες, που θα είναι αντιπροσωπευτικές της κίνησης της πόλης και φυσικά, αυτό θα είναι δυνατό όταν επανέλθει μια σχετική ομαλότητα και αρθούν τα έκτακτα μέτρα. Αναμένοντας να υπάρξει ομαλότητα στο προσεχές μέλλον (δηλαδή άρση μέτρων, άνοιγμα σχολείων και επιχειρήσεων και ομαλότητα στην κυκλοφορία) ζητείται η επιμήκυνση της 2ης προθεσμίας από 11-12-2020 έως 11-04-2021 (ήτοι κατά τέσσερις μήνες). Η επιμήκυνση αυτή ζητείται να απορροφηθεί από την 3η και 4η προθεσμία, με σύμπτυξη τους κατά δύο μήνες η κάθε μία, ώστε να μην επηρεαστεί η συνολική προθεσμία, που λήγει στις 11-8-2021.

Η επιτροπή παρακολούθησης και παραλαβής της υπηρεσίαςαποδέχτηκε το αίτημα του αναδόχου για τροποποίηση του χρονοδιαγράμματος και παράταση της δεύτερης ενδιάμεσης προθεσμίας κατά 4 μήνες, με απορρόφηση των καθυστερήσεων από την 3η και 4η προθεσμία, με αντίστοιχη σύμπτυξή του κατά δύο μήνες εκάστη (όπως το επισυναπτόμενο 2ο Πρακτικό). Δηλαδή:

Παράδοση 2ου ΠΑΡΑΔΟΤΕΟΥ στις 11-04-2021 αντί της 11-12-2020

Παράδοση 3ου ΠΑΡΑΔΟΤΕΟΥ στις 11-06-2021 αντί της 11-04-2021

Παράδοση 4ου ΠΑΡΑΔΟΤΕΟΥ στις 11-08-2021 (Λήξη σύμβασης)

Παρακαλείται η Οικονομική Επιτροπή να εγκρίνει την τροποποίηση του χρονοδιαγράμματος όπως περιγράφεται παραπάνω.

Ο Δήμαρχος

Κωνσταντίνος Βοργιαζίδης